વિવેક · ગઝલ , સંદીપ ભાટિયા કાચનદીને પેલે કાંઠે શબ્દ ઉભો અજવાળા લઈને થરથરતા હિમયુગોને છેડે સપનાઓ હુંફાળા લઈને કાચનદીને પેલે કાંઠે કોઈ આપણી રાહ જુએ છે ચાલ આંખમાં ભીનાશ લઈને છાતીમાં ગરમાળા લઈને કાચનદીને પેલે કાંઠે નામ ધૂંધળું ચહેરા ઝાંખા આ કાંઠે ચૂપચાપ ઉભો છું શ્વાસોની જપમાળા લઈને કાચનદીને પેલે કાંઠે કોની પહેલી તરસ પહોંચશે જલપરીઓની રાણી ઉભી હાથોમાં વરમાળા લઈને કાચનદીને પેલે કાંઠે ગણિત બધાંયે સાવ નકામા તરી ગયા એ શૂન્ય ઉંચકી ડૂબી ગયા સરવાળા લઈને કાચનદીને પેલે કાંઠે પાગલ પંખી માળો બાંધે ડાહ્યા લોકો ભેટ આપવા આવે કૂંચીતાળા લઈને - સંદીપ ભાટિયા.
લયસ્તરો » સંદીપ ભાટિયા